‘มิตรแท้’ตั้งวอร์รูมเคลมสินไหมรถยนต์
มิตรแท้ประกันภัยเผย ห้องปฏิบัติการพิเศษสำหรับงานสินไหมรถยนต์พร้อมบริการเต็มรูปแบบปีนี้
14 ก.ย. 2554

มิตรแท้ประกันภัยเผย ห้องปฏิบัติการพิเศษสำหรับงานสินไหมรถยนต์พร้อมบริการเต็มรูปแบบปีนี้
นายอรัญ ศรีว่องไทย กรรมการบริหารและรองกรรมการผู้จัดการอาวุโส บริษัท มิตรแท้ประกันภัย เปิดเผยว่า “ห้องปฏิบัติการพิเศษ” หรือ วอร์รูม สินไหมรถยนต์ พัฒนามาได้ประมาณ 80% แล้ว หลังจากใช้เวลาในการพัฒนามาร่วม 2 ปี คาดว่าพร้อมจะให้บริการเต็มที่ภายในปีนี้
ทั้งนี้ ในห้องปฏิบัติการพิเศษจะเป็นการให้บริการพิจารณาสินไหมผ่านออนไลน์ หรืออีเคลม ใช้เงินในการพัฒนาระบบเทคโนโลยีประมาณ 2030 ล้านบาท โดยจะมีฝ่ายราคา ฝ่ายให้บริการสินไหม และฝ่ายบริการสำรวจความเสียหาย ณ จุดเกิดเหตุอยู่ในห้องเดียวกัน
“ทางฝ่ายบริการสำรวจความเสียหายจะใช้มือถือถ่ายภาพแล้วส่งเข้ามาที่ห้องนี้ ทางฝ่ายราคาจะทำการประเมินและฝ่ายสินไหมพิจารณาอนุมัติสินไหม ลูกค้านำรถเข้าซ่อมได้เลย” นายอรัญ กล่าว
นายอรัญ กล่าวว่า สำหรับ 6 เดือนแรกบริษัทมีเบี้ยรับรวม 1,000 ล้านบาท แยกเป็น เบี้ยประกันภัยรถยนต์ประเภท 3 พลัสมีสัดส่วนมากที่สุด รองลงมาจะเป็นประกันชั้น 1 จำนวน 30% ขณะที่ประกันภัย พ.ร.บ.มีไม่มากนัก เพราะบริษัทเน้นขาย พ.ร.บ.ของบริษัทกลางคุ้มครองผู้ประสบภัยจากรถเป็นหลัก
“ถึงจะขายประกันรถยนต์ประเภท 3 พลัส คุ้มครองรถชนรถมากที่สุด แต่ค่าสินไหมทดแทนไม่สูงมากอยู่ประมาณ 55% ถือว่าจัดอยู่ในเกณฑ์ที่น่าพอใจ” นายอรัญ กล่าว
นายอรัญ กล่าวว่า ในงานสัปดาห์ประกันภัยที่ผ่านมา บริษัทถือโอกาสเปิดโครงการ “จริงใจคลับ” ที่จะให้ลูกค้าสมัครเป็นสมาชิก โดยลูกค้าเก่าประมาณ 1 แสนราย จะเป็นสมาชิกอัตโนมัติ และได้ส่วนลดจากการซื้อประกัน 5% ทุกกรมธรรม์ และลูกค้าใหม่ที่ซื้อประกันถ้าสมัครเป็นสมาชิกจะได้ส่วนลดทันทีเช่นเดียวกัน
ทั้งนี้ เพื่อใช้สำหรับทำกิจกรรมสัมพันธ์กับลูกค้า ที่หลายบริษัทกำลังหันมาแนวทางนี้ ในการรักษาฐานลูกค้าเก่า และสร้างภาพลักษณ์ที่ดีกับสังคมภายนอก